Olaf Hallan

Olaf Hallan (født 1883 i Drammen, død 1957) var en næringslivsgründer og disponent fra Drammen i Buskerud. 

Hallan hadde handelseksamen fra Drammens Latinskole, og begynte sitt yrkesliv på kontoret til Drammens Jernstøperi og Mek. Verksted i 1898. I 1908 flyttet han til Oslo og ble butikksjef hos Moltzau & Co., før han i 1911 startet Hallan & Co A/S med produksjon av esker, etuier, prøvekofferter etc. I 1921 var han medstifter av A/S Papirspon, og var styreformann der fra starten. Fra 1919 var han også formann i Eskefabrikantenes forening i Oslo, senere Norske Eskefabrikkers Landsforening. Dette vervet hadde Hallan i 30 år, og han hadde også styreverv i Oslo Håndverks- og Industriforening, Norges Industriforbund og Norsk Arbeidsgiverforening. 

Da bransjen var på høyden, var det omkring 60 eskefabrikker i Norge. I dag (2015) er det bare et par igjen. Grunnen oppgis å være delvis at Norge importerer stadig mer ferdig emballerte produkter.

Mye av historien er tatt vare på av Gro og Knut Chr. Hallan (Olafs sønnesønn), som dannet Norsk Emballage Museum. Dette var en tid Norges minste museum, på Ulvøya i Oslo. Etter flytting til Son i Akershus, ble dette reetablert i 2014 som Hallanderiet i Son.

Olaf Hallan var øverste leder for Odd Fellow og har fått en egen losje i Drammen oppkalt etter seg.

Referanser 

Personer fra Drammen kommune
Norske gründere
Norske næringslivsledere